Danmarks første brintbusser vil fra mandag være en del af den kollektive trafik i Nordjylland.

Nordjylland er med i front, når det gælder klimavenlig teknologi i kollektiv trafik. Fra mandag 20. april triller landets tre første brintbusser officielt ud på vejene i regionen. - Vi er stolte af at kunne gå forrest og tilbyde rejsende i Nordjylland at tage bussen med endnu grønnere samvittighed end før, siger regionsrådsformand Ulla Astman. Busserne kører på brint, der er produceret med vedvarende energi. Det reducerer CO2-udledningen og fjerner partikelforureningen i nærmiljøet. I fire uger har busserne været på testkørsler både med og uden passagerer. Kan blive vigtigt bidrag til at nå klimamål Region Nordjylland har sammen med Aalborg Kommune købt busserne, som vil blive sat ind på bybusruter i Aalborg og regionalbusruter i Nordjylland. De kommende tre år køres som testperiode. Bliver den treårige test en succes, og bliver brint som brændstof rullet ud i stor skala, kan det være et vigtigt bidrag til at Danmark kan nå målsætningerne i Regeringens klimalov 2020 samt Paris-aftalen 2015. - Når vi går forrest med Danmarks første brintbusser, er det også med forventning om, at initiativet vil bidrage med viden og erfaringer, der kan bruges i nordjyske virksomheders udvikling og styrke deres position på det globale marked, siger Ole Stavad, formand for udvalg for Regional Udvikling i Region Nordjylland. Afprøvningen er led i EU-projektet 3Emotion, hvor 29 brintbusser ruller ud på europæiske veje for at undersøge brint som brændstof i kollektiv trafik.